FI Euroopan unionin virallinen lehti CE 88/432

(2004/C 88 E/0437)

KIRJALLINEN KYSYMYS E-2690/03

esittäjä(t): Erik Meijer (GUE/NGL) komissiolle

(10. syyskuuta 2003)

Aihe: Sveitsin kantoneiden itsenäinen toimivalta kehittää itsestään veroparatiisi kansainvälisille yrityksille

1. Onko komissio tietoinen siitä, että Sveitsissä oikeus verottaa maahan sijoittautuneita yrityksiä kuuluu yksittäisille kantoneille eikä ”Confederatio Helvetialle”, johon ne kaikki kuuluvat, ja että yhteisöveron taso voi siten vaihdella eri kantoneiden kesken?

2. Onko komissio tietoinen myös siitä, että tämä Sveitsin kantoneiden välinen verokilpailu on johtanut siihen, että Schwyzin kantonista on tullut kansainvälisesti toimivien yritysten tai niiden osien sääntömääräinen toimipaikka, jossa niillä on ainoastaan pieni konttori ja postilokero, ja että erityisesti kyseisen Zürichin vaikutuspiiriin kuuluvan kantonin pohjoisosasta ja etenkin sen Höfen piiristä, johon kuuluvat Zurich-järven rannalla sijaitseva Pfäffikon (Sz), Schindellegi ja Feusisberg, on siksi tullut houkutteleva toimipaikka?

3. Tietääkö komissio, kuinka monet sellaiset yhtiöt, jotka eivät ensisijaisesti harjoita toimintaansa Sveitsissä vaan EU:ssa, ovat tähän mennessä siirtäneet yritystensä tai niiden osien sääntömääräisen kotipaikan Schwyzin kantoniin?

4. Neuvotteleeko komissio, pyrkiessään rajoittamaan verokilpailua ei ainoastaan EU:ssa vaan myös rajanaapurimaissa, suoraan Schwyzin kantonin kanssa sen sijaan, että se kävisi neuvotteluja ainoastaan ”katto-organisaatio””Confederatio Helvetian” kanssa?

5. Jos vastaus kysymykseen 4 on myönteinen, mitä tuloksia neuvotteluista on saatu? Jos vastaus on kielteinen, milloin komissio aloittaa kyseiset neuvottelut?

6. Voidaanko Schwyzin kantonin hallitusta vastaan mahdollisesti käyttää painostuskeinona pakotteita, jotka eivät kohdistuisi yleisesti Sveitsiä vastaan? Aikooko komissio tarvittaessa turvautua kyseiseen mahdollisuuteen?

Frits Bolkesteinin komission puolesta antama vastaus

(16. lokakuuta 2003)

Komissio on tietoinen siitä, että Sveitsin liittovaltiojärjestelmässä yhteisöveroa kannetaan liittovaltion, kantonin ja kunnan tasolla ja että yksittäiset kantonit soveltavat eri yhteisöveroasteita. Tästä seuraavista veroasteiden eroista Sveitsin eri kuntien välillä on käyty Sveitsissä sisäistä poliittista keskustelua useiden vuosien ajan. Komissiolla ei ole täsmällisiä tietoja Sveitsin kantonien välisen verokilpailun vaikutuksista. Komissiolla ei myöskään ole täsmällisiä tietoja sellaisten yritysten lukumäärästä, jotka harjoittavat liiketoimintaa pääasiassa unionissa, mutta joiden toimipaikka on sveitsiläisessä Schwyzin kantonissa.

Arvoisan jäsenen kysymysten perusteella vaikuttaa siltä, että Schwyzin kantoni houkuttelee passiivisia investointeja ilman, että siellä harjoitettaisiin todellista taloudellista toimintaa tai että sinne siirrettäisiin mitään todellisia taloudellisia toimintoja. On kuitenkin huomautettava, että jäsenvaltioiden verolainsäädäntöön ja niiden kahdenvälisiin sopimuksiin Sveitsin kanssa sisältyy erityissääntöjä, joilla rajoitetaan mahdollisuuksia verosuunnittelujärjestelyihin, joihin liittyy niin sanottujen postilaatikkoyritysten käyttö. Useimpien jäsenvaltioiden kansalliseen lainsäädäntöön sisältyy myös erityisiä veronkierron vastaisia toimenpiteitä, joilla pyritään ehkäisemään aggressiivisia verosuunnittelujärjestelyltä, jotka perustuvat näennäisten passiivisten investointien tekoon matalan verotuksen alueille.

Verokilpailun osalta komissio on sitä mieltä, että oikeudenmukaisella verokilpailulla voi olla myönteisiä vaikutuksia, kuten liiallisten verorasitteiden pienentäminen ja unionin kilpailukyvyn parantaminen. Epäoikeudenmukainen verokilpailu, joka vaikuttaa merkittävästi yrityksen toimipaikkaan, mutta jolla ei ole yleisiä myönteisiä vaikutuksia, on haitallista. Siksi komissio osallistuu aktiivisesti työhön, jolla vastustetaan haitallista verokilpailua laajentuvassa unionissa, pääasiassa menettelysääntöjen laatimisen avulla. Samasta syystä komissio osallistuu myös aktiivisesti Taloudellisen yhteistyön ja kehityksen järjestön (OECD:n) haitallisia verokäytäntöjä torjuvaan työhön, jonka lähestymistapa on maailmanlaajuinen ja jolla pyritään muuttamaan sekä veroparatiisien että OECD:n jäsenmaiden (joihin Sveitsi kuuluu) käyttäytymistä siltä osin, kuin ne osallistuvat haitalliseen verokilpailuun.

Tähän mennessä keskusteluja, joita on käyty sekä unionin tasolla että muualla, myös OECD:ssä, on käyty yksinomaan Sveitsin kanssa, sillä Sveitsin valaliitto vastaa Sveitsin kansainvälisistä suhteista. Kansainvälinen oikeus edellyttää, että yhteisön on kunnioitettava Sveitsin perustuslaissa määritettyä vallanjakoa ja neuvoteltava liittoneuvoston kanssa.

Komissio ei sulje pois sitä, että tulevaisuudessa voitaisiin käyttää erilaista lähestymistapaa, mutta on vakuuttunut siitä, että tällä hetkellä edellä mainittu lähestymistapa on paras keino taata oikeudenmukainen verokilpailu todella kansainvälisellä tasolla, eikä se halua tässä vaiheessa harkita muita toimenpiteitä.